## Pravilnik o mlijeku i mliječnim proizvodima

### NN 20/2009 (13.2.2009.), Pravilnik o mlijeku i mliječnim proizvodima

**MINISTARSTVO POLJOPRIVREDE, RIBARSTVA I RURALNOG RAZVOJA**

445

Na temelju članka 94. stavka 2. Zakona o hrani (»Narodne novine« br. 46/07, 155/08), ministar poljoprivrede, ribarstva i ruralnog razvoja donosi

PRAVILNIK

O MLIJEKU I MLIJEČNIM PROIZVODIMA

I. OPĆE ODREDBE

Predmet Pravilnika

Članak 1.

Ovim se Pravilnikom propisuju zahtjevi kakvoće kojima u proizvodnji i stavljanju na tržište moraju udovoljavati mlijeko i mliječni proizvodi namijenjeni konzumaciji.

Značenje pojmova

Članak 2.

U smislu ovoga Pravilnika pojedini pojmovi imaju sljedeće značenje:

1. »mlijeko« označava prirodni sekret mliječne žlijezde životinja iz uzgoja, dobiven jednom ili više mužnji, kojemu nije ništa dodano niti oduzeto;

2. »sadržaj masti« je maseni udio (m/m) mliječne masti u mlijeku, izražen u postotcima;

3. »sadržaj bjelančevina« je maseni udio (m/m) bjelančevina u mlijeku, izražen u postotcima (dobiva se množenjem ukupnog sadržaja dušika u mlijeku, izraženog u postotcima, sa 6,38).

4. »mliječni proizvodi« su proizvodi dobiveni isključivo od mlijeka, pri čemu se podrazumijeva da je dopušteno dodavanje sastojaka potrebnih za njihovu proizvodnju pod uvjetom da isti nisu dodani kako bi djelomično ili potpuno zamijenili bilo koju mliječnu komponentu;

5. »stavljanje na tržište« je držanje hrane u svrhu prodaje, uključujući ponudu za prodaju ili svaki drugi oblik prijenosa, bez obzira na to je li besplatan ili nije, te prodaju, distribuciju i druge oblike prijenosa kao takve.

II. POSEBNE ODREDBE

Upotreba naziva »mlijeko« i »mliječni proizvodi«

Članak 3.

Naziv »mlijeko« se koristi:

– za kravlje mlijeko kojem nakon tehnološke obrade nije promijenjen sastav ili za mlijeko kojeg je udio masti standardiziran sukladno članku 7. ovoga Pravilnika;

– s jednom ili više riječi kako bi se označila vrsta (prema senzorskim svojstvima, hranjivim vrijednostima, fizikalno-kemijskim svojstvima, mogućnostima za daljnju preradu odnosno tehnološkim svojstvima), klasa, podrijetlo (prema vrsti životinje) i/ili predviđena upotreba takvog mlijeka ili opisala mehanička obrada ili promjena sastava. Promjena sastava odnosi se samo na dodavanje i/ili oduzimanje sastojaka prirodno prisutnih u mlijeku.

Članak 4.

(1) Mliječni proizvodi stavljaju se na tržište pod sljedećim nazivima:

– sirutka,

– vrhnje,

– maslac,

– mlaćenica,

– tekući maslac,

– kazeini,

– bezvodna mliječna mast (AMF) (maslo)

– sir,

– jogurt,

– kefir,

– kumis,

– viili/fil,

– smetana,

– fil.

(2) Proizvodi čiji nazivi nisu propisani stavkom 1. ovoga članka, stavljaju se na tržište u skladu s odredbama članka 18. Pravilnika o označavanju, reklamiranju i prezentiranju hrane (»Narodne novine« br. 41/08)[[1]](#footnote-29081-1). Proizvodi podvrgnuti ionizirajućem zračenju označavaju se navodima propisanim člankom 11. Pravilnika o označavanju, reklamiranju i prezentiranju hrane.

Članak 5.

(1) Naziv »mlijeko« i nazivi koji se koriste za mliječne proizvode, tamo gdje je to primjenjivo, mogu se koristiti s riječju ili riječima kako bi se označili proizvodi kojima su dodani i drugi sastojci osim sastojaka mliječnih proizvoda. Drugi sastojci ne smiju zamijeniti bilo koju mliječnu komponentu. U proizvodima kojima su dodani drugi sastojci osim sastojaka mliječnih proizvoda mlijeko ili mliječni proizvod je bitan dio u pogledu količine ili određivanja karakteristika proizvoda.

(2) Za mlijeko, osim kravljeg, i mliječne proizvode koji nisu proizvedeni od kravljeg mlijeka, obvezno je navođenje vrste životinje od koje potječu.

Upotreba naziva kod sličnih proizvoda koji nisu proizvedeni od mlijeka

Članak 6.

(1) Nazivi iz članka 3., 4. i 5. ovoga Pravilnika mogu se koristiti samo za proizvode navedene u tim člancima osim u slučaju proizvoda čija su stvarna svojstva razvidna iz tradicionalne upotrebe
i/ili kada se nazivi jasno upotrebljavaju za opisivanje karakteristične kakvoće proizvoda.

(2) Proizvodi koji nisu propisani člankom 3. 4. i 5. ovoga Pravilnika ne smiju se označavati, reklamirati i prezentirati na način koji izravno ili neizravno tvrdi ili sugerira da se radi o mliječnom proizvodu, sukladno odredbama Zakona o zaštiti potrošača (»Narodne novine« br. 79/07).[[2]](#footnote-29081-2)

(3) Ukoliko se radi o proizvodu koji sadrži mlijeko ili mliječne proizvode, naziv »mlijeko« ili nazivi iz članka 4. stavka 1. ovoga Pravilnika, mogu se koristiti da bi se opisale osnovne sirovine i u popisu sastojaka sukladno Pravilniku o označavanju, reklamiranju i prezentiranju hrane.

Mlijeko namijenjeno konzumaciji

Članak 7.

Mlijeko namijenjeno konzumaciji stavlja se na tržište kao:

1. sirovo mlijeko: koje nije zagrijavano na temperaturu veću od 40 °C niti je bilo podvrgnuto nekom drugom postupku koji ima isti učinak;

2. punomasno mlijeko: toplinski obrađeno mlijeko koje, obzirom na udio mliječne masti, udovoljava jednom od sljedećih zahtjeva:

– standardizirano punomasno mlijeko: mlijeko koje sadrži najmanje 3,50% mliječne masti;

– standardizirano ekstra punomasno mlijeko: mlijeko koje sadrži najmanje 4,00% mliječne masti, a najviše 9,99% mliječne masti;

– nestandardizirano punomasno mlijeko: mlijeko kod kojeg udio mliječne masti nije promijenjen od mužnje, niti dodavanjem ili uklanjanjem mliječnih masti niti miješanjem s mlijekom čiji je prirodni udio mliječne masti bio promijenjen. Udio mliječne masti ne smije biti manji od 3,50%;

3. djelomično obrano mlijeko: toplinski obrađeno mlijeko koje sadrži najmanje 1,50% a najviše 1,80% mliječne masti;

4. obrano mlijeko: toplinski obrađeno mlijeko koje sadrži najviše 0,50% mliječne masti.

Članak 8.

Toplinski obrađeno mlijeko koje ne udovoljava zahtjevima za udjelom mliječne masti iz članka 7. točke 2., 3. i 4. ovoga Pravilnika, smatra se mlijekom namijenjenim konzumaciji ukoliko je udio mliječne masti na pretpakovini lako čitljiv i jasno označen na razini točnosti od jednog decimalnog mjesta oznakom »…% mliječne masti». Takvo mlijeko ne smije biti označeno kao punomasno, djelomično obrano ili obrano.

Članak 9.

(1) Ne dovodeći u pitanje odredbu članka 7. točke 2. alineje 3. ovoga Pravilnika, dozvoljene su sljedeće promjene:

– promjena prirodnog udjela mliječne masti oduzimanjem ili dodavanjem vrhnja ili dodavanjem punomasnog mlijeka, djelomično obranog mlijeka ili obranoga mlijeka kako bi se udovoljilo zahtjevima za udjelom mliječne masti za mlijeko namijenjeno konzumaciji;

– obogaćivanje mlijeka mliječnim bjelančevinama, mineralima ili vitaminima;

– smanjenje sadržaja laktoze konverzijom u glukozu i galaktozu.

(2) Dozvoljene promjene sastava mlijeka iz stavka 1. alineje 2. i 3. ovoga članka potrebno je navesti na ambalaži proizvoda na način da su lako vidljive, čitljive i neizbrisive.

(3) Odredba iz stavka 2. ovoga članka ne dovodi u pitanje obvezu navođenja hranjivih vrijednosti hrane propisanih Pravilnikom o navođenju hranjivih vrijednosti hrane (»Narodne novine« br. 60/08, 74/08)[[3]](#footnote-29081-3).

(4) U slučaju obogaćivanja mlijeka mliječnim bjelančevinama, sadržaj bjelančevina mora biti 3,8% ili veći.

Članak 10.

Mlijeko namijenjeno konzumaciji ima:

– točku smrzavanja, približno jednaku prosječnoj točki smrzavanja sirovog mlijeka zabilježenu u području podrijetla prikupljenog mlijeka;

– gustoću veću od 1028 g/l za mlijeko s 3,5% mliječne masti pri 20 °C ili odgovarajuću masu po litri mlijeka s drugačijim udjelom mliječne masti;

– najmanje 2,9% bjelančevina u mlijeku s 3,5% mliječne masti ili odgovarajuću koncentraciju u slučaju mlijeka s drugačijim udjelom mliječne masti.

Distribucija i prodaja krajnjem potrošaču

Članak 11.

Samo mlijeko koje udovoljavanja zahtjevima za mlijeko namijenjeno konzumaciji smije se distribuirati ili prodavati bez prerade izravno krajnjem potrošaču i mora biti označeno sukladno članku 7. ovoga Pravilnika ne dovodeći u pitanje nazive nadopunjene dodatnim opisom.

Proizvodi iz uvoza

Članak 12.

Proizvodi koji se uvoze u Republiku Hrvatsku radi prodaje kao mlijeko namijenjeno konzumaciji moraju ispunjavati odredbe ovoga Pravilnika.

III. PRIJELAZNE I ZAVRŠNE ODREDBE

Članak 13.

(1) Danom stupanja na snagu ovoga Pravilnika prestaje važiti Pravilnik o mlijeku i mliječnim proizvodima (»Narodne novine« br. 133/07).

(2) Proizvodi proizvedeni i označeni prema propisu iz stavka 1. ovoga članka mogu se stavljati na tržište najkasnije do 31. prosinca 2009. godine i nalaziti se na tržištu do isteka roka trajanja.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/24

Urbroj: 525-13-2-0495/09-1

Zagreb, 9. veljače 2009.

Ministar
mr. sc. Božidar Pankretić, v. r.

[[1](#footnote-29081-1-backlink)] Pravilnikom su preuzete odredbe Direktive 2000/13/EZ Europskog parlamenta i Vijeća od 20. ožujka 2000. o usklađivanju propisa država članica koji se odnose na označavanje, prezentaciju i reklamiranje prehrambenih proizvoda.

[[2](#footnote-29081-2-backlink)] Zakonom su preuzete odredbe Direktive Vijeća 84/450/EEC od 10. rujna 1984. koja se odnosi na usklađivanje zakona, uredbi i upravnih postupaka država članica vezanih uz zavaravajuće oglašavanje.

[[3](#footnote-29081-3-backlink)] Pravilnikom su preuzete odredbe Direktive Vijeća (EEZ) br. 496/90 od 24. rujna 1990. o obilježavanju hranjive vrijednosti prehrambenih proizvoda, koja je dopunjena Direktivom Komisije (EZ) br. 2003/120 od 5. prosinca 2003.

Pravilnik, NN 20/2009-445